**NOTĂ INFORMATIVĂ**

**la proiectul Hotărîrii Guvernului Republicii Moldova cu privire**

**la transmiterea unor bunuri imobile**

Proiectul Hotărîrii Guvernului Republicii Moldova prevede transmiterea bunurilor imobile ale Şcolii Profesionale, amplasate în or. Criuleni bd. Biruința 2a, din proprietatea publică a statului în proprietatea publică a raionului Criuleni.

Conform Hotărîrii Guvernului nr. 580 din 08.08.2012 ”Cu privire la reorganizarea unor instituții de învățămînt secundar profesional”, Școala Profesională nr.1, or. Criuleni a fost reorganizată prin absorbția Școlii Profesionale nr.2, or. Criuleni.

Drepturile și obligațiunile instituției de învățămînt absorbite au trecut la instituția absorbantă în conformitate cu actul de predare-primire a mijloacelor fixe și circulante.

Actualmente baza tehnico-materială a bunurilor imobile ale Școlii Profesionale din or. Criuleni, bd. Biruinței, nr. 2a este depășită moral și fizic și nu se utilizează pentru instruirea și pregătirea profesională a elevilor deja de șase ani.

Clădirile și construcțiile care urmează a fi transmise se află în stare nesatisfăcătoare din motivul neutilizării acestora, fiind necesare investiții pentru a fi reparate.

Avînd în vedere situația dificilă și necesitatea stringentă cu care se confruntă raionul Criuleni, serviciile pentru copiii și tinerii aflați în situații de risc sau victimele violenței domestice nu sunt dezvoltate uniform. Astfel, raionul Criuleni nu poate oferi un adăpost pentru plasarea temporară a persoanelor care se confruntă cu riscuri iminente în casele și comunitățile lor, acest fapt, generînd impedimente semnificative în asigurarea protecției drepturilor copilului și contribuind la înrăutățirea situației în ceea ce privește abuzul domestic, violența față de copii și femei. Pentru a depăși această dificultate, Consiliul raional a înaintat un demers prin care solicită primirea în proprietate a bunurilor imobile din or. Criuleni, bd. Biruinței, nr. 2a, pentru a înființa în unul din ele un Centru Comunitar Multifuncțional care să ofere serviciile necesare, pentru a implementa prevederi legislative în susținerea comunităților din raion, ajutând persoanele social- vulnerabile și contribuind la asigurarea respectării drepturilor și dezvoltarea incluziunii sociale în Republica Moldova.

Astfel, problemele raionului Criuleni ar putea fi soluționate prin transmiterea în proprietate a clădirilor și terenului aferent Școlii Profesionale amplasate în or. Criuleni, bd. Biruința 2a.

Consiliul raional Criuleni va contribui financiar la reparaţia edificiilor, dotarea instituției cu echipament necesar, cu ulterioara procedură de înființare a Centrului Comunitar Multifuncțional și a altor servicii necesare pentru raion.

Avînd în vedere cele expuse, pentru a nu admite distrugerea în continuare a clădirilor Şcolii Profesionale din or. Criuleni, bd. Biruința 2a, se propune transmiterea acestora din proprietatea publică a statului în proprietatea publică a raionului Criuleni.

Pentru implementarea prezentei hotărîri de Guvern nu sunt necesare mijloace financiare de la bugetul de stat.

În scopul respectării prevederilor Legii nr. 239 din 13.11.2008 privind transparența în procesul decizional, proiectul a fost plasat pe pagina web a Ministerului Educației, Culturii și Cercetării (directoriul ”Transparența decizională”).

**Ministru Monica BABUC**

Ex: S. Cazac

(022) 23-22-49